REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/87-19

16. april 2019. godine

B e o g r a d

ZAPISNIK

70. SEDNICE ODBORA ZA FINANSIJE,REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE 16. APRILA 2019. GODINE

Sednica je počela u 13,05 časova.

Sednici je predsedavala Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Zoran Bojanić, Goran Kovačević, Sonja Vlahović, Olivera Pešić, Srbislav Filipović, Milorad Mijatović, Momo Čolaković, Milan Lapčević, Vojislav Vujić i Zoltan Pek.

Sednici je prisustvovao: Zoran Despotović (zamenik Miljana Damjanovića).

Sednici nisu prisustvovali članovi Odbora: Dušan Bajatović, Milorad Mirčić, Saša Radulović i Goran Ćirić, niti njihovi zamenici.

Sednici su prisustvovali i: dr Duško Pejović, predsednik DRI i generalni državni revizor; članovi Saveta DRI: Ljiljana Dimitrijević, Nevenka Bojanić i Marijana Simović; vrhovni državni revizori: Danimir Vulinović, Stojanka Milovanović, Snežana Trnjaković, Slobodan Mijailović i Ivica Gavrilović; njihovi saradnici: Milena Milinković, sekretar Institucije, Iva Vasilić Miljić, načelnik Službe za međunarodnu saradnju i odnose sa javnošću, Vesna Pavlović, odnosi sa javnošću, kao i Alister Svorbrik, SIGMA ekspert.

Na predlog predsednika Odbor je, jednoglasno **(12 za), utvrdio** sledeći

D n e v n i r e d:

1. Prezentacija OECD/ SIGMA „Kolegijalni pregled vrhovne revizorske institucije i njegov značaj za odgovornost i transparentnost“.

**PRVA TAČKA DNEVNOG REDA:** Prezentacija OECD/ SIGMA „Kolegijalni pregled vrhovne revizorske institucije i njegov značaj za odgovornost i transparentnost“.

U uvodnom izlaganju dr Duško Pejović, predsednik DRI i generalni državni revizor podsetio je na nadležnosti DRI, kao i njene obaveze prema Narodnoj skupštini. On se zahvalio ekspertima SIGMA-e i i istakao da „Kolegijalni pregled vrhovne revizorske institucije i njegov značaj za odgovornost i transparentnost“ predstavlja demonstraciju posvećenosti i pouzdanosti DRI.

Aleksandra Tomić se zahvalila Alisteru Svorbriku i istakla da će ova prezentacija biti od velike pomoći Narodnoj skupštini, imajući u vidu njenu nadzornu ulogu prema DRI. Na kraju je ocenila da ovakav koncept može da se primeni i na druge institucije.

Alister Svorbrik, SIGMA ekspert je na video bimu predstavio „Kolegijalni pregled vrhovne revizorske institucije i njegov značaj za odgovornost i transparentnost“. Prezentacija je detaljno obuhvatila nadležnosti DRI, kao i benefite od njenog rada. On je istakao da je Narodna skupština ključna zainteresovana strana i da SIGMA planira da organizuje sastanak u julu, kada se budu utvrđivale činjenice u kontekstu rada sa DRI.

Sednica Odbora je završena u 13,40 časova.

Sednica je tonski snimana.

SEKRETAR PREDSEDNIK

Tijana Ignjatović dr Aleksandra Tomić